Belfast-slaandood: Verdagtes weer vryPierre de Necker was ‘n groot diereliefhebber. Foto: Verskaf WAARSKUWING: Die foto onderaan die berig is uiters grafies van aard en kan kinders en sensitiewe lesers ontstel. Die vier verdagtes, wat Maandag in hegtenis geneem is weens die moord op Pierre de Necker (24) van Belfast in Mpumalanga, is later dieselfde dag weer vrygelaat. Maroela Media het vroeër berig drie mans en ŉ vrou is op aanklag van moord in hegtenis geneem nadat ‘n groep mense, wat hom glo van diefstal beskuldig het, De Necker Vrydagaand so erg aangerand het, dat hy Saterdag aan sy beserings beswyk het. Sers. Kwapa Macdonald, polisiewoordvoerder van die Belfast-polisie, het Dinsdag aan Maroela Media gesê die vier verdagtes is Maandag laat gaan nadat hulle verklarings afgelê het. “Die verklarings is aan die senior staatsaanklaer verskaf, wat nou sal besluit watter verdere optrede teen die mense geneem moet word,” het Macdonald gesê. Dit is nie bekend hoe lank dié besluit gaan neem nie. Pierre se pa, Lion, was verbaas toe Maroela Media hom oor dié verwikkelinge om kommentaar genader het. “Ek was self in die polisie en ek weet met ŉ moordsaak moet iemand ten minste 48 uur in aanhouding wees en in ŉ hof verskyn, voor hy laat gaan kan word,” het hy gesê. Lion het ná sy seun se aanval self van die bewysstukke op die toneel opgetel om aan die polisie te verskaf. Hy het onderneem om senior beamptes in die polisie oor die kwessies te nader. Maroela Media het Maandag berig ŉ groep van tussen 15 en 20 mense het glo die reg in eie hande geneem en Pierre aangerand. Die voorval hou glo verband met die diefstal van ŉ wit Volkswagen Golf, wat vroeër as gesteel by die polisie aangemeld is. Lees meer hier. WAARSKUWING: Die foto is uiters grafies van aard en kan kinders en sensitiewe lesers ontstel.